Drapsdømt hushjelp (62) erklærte seg ikke skyldig
- Nei, det er ikke sant, svarte 62-åringen med tynn og gråtkvalt stemme da dommer Kristin Robbestad spurte om hun erkjente skyld etter tiltalen i Borgarting lagmannsrett. Påtalemyndigheten mener hun kvalte Johannessen med en pute eller lignende kvelden sent på kvelden 13. mars 2013. Den 62 år gamle hushjelpen ble rett før sommeren dømt til 13 års fengsel i Oslo tingrett, men anket på stedet. Hun ble også fradømt retten til arven på 15 millioner kroner. Den uføretrygdede bestemoren var en betrodd hushjelp hjemme hos Pål Stener Johannessen gjennom mange år, og var oppført som arving i mangemillionærens testamente. Men dagen etter at 90-åringen ble funnet død i sin seng 13. mars i fjor, var det meningen at han skulle signere et nytt testamente, der hushjelpen var utelatt. I stedet skulle en annen kvinne overta hennes plass: Pål Stener Johannessens 36 år gamle hjemmehjelp. Ifølge tingrettsdommen drepte 62-åringen Johannessen fordi hun oppdaget at han var i ferd med å endre testamentet til fordel for hjemmehjelpen. Hushjelpens forsvarer, Øystein Storrvik, prosederte i tingretten på at dødsfallet ikke var et drap, og at den aldrende mannen kan ha dødd av naturlige årsaker.- Dette er ingen juridisk vanskelig sak. De sentrale bevisene i saken handler om han ble tatt livet av eller døde av naturlige årsaker. Hvis han ble tatt livet av, da blir spørsmålet hvem som hadde anledning og motiv til å gjøre det, uttalte aktor, statsadvokat Irlin Irgens, i sin innledning. Obduksjonen ga ingen entydig dødsårsak, men viste skader på nese, munn og hals som tydet på at mekanisk vold var utøvd før dødstidspunktet. - Skadene var forenlig med at Johannessen kan ha blitt kvalt med en pute eller lignende, uttalte Irgens. Overvåkingskamera fra leilighetskomplekset der Johannessen bodde, viser at 62-åringen oppsøkte Johannessens leilighet i 22-tiden onsdag 13. mars og forlot bygården igjen rundt 20 minutter senere. I samme tidspunkt går Johannessens trygghetsalarm av, men Trygghetssentralen får ikke kontakt med 90-åringen. Senere samme kveld blir han funnet død. Forsvarer Storrvik var opptatt av at obduksjonen ikke kunne gi entydige svar og mener retten også må vurdere nøye rollen til den 36 år gamle hjemmehjelpen som vil rykke inn som enearving dersom hushjelpen blir dømt. Det var hjemmehjelpen som først varslet om at hun ikke trodde Johannessen hadde lidd en naturlig død. - Her påstås det et økonomisk motiv for min klient, men det finnes også et tilsvarende speilvendt motiv fra hjemmehjelpens side, påpekte Storrvik.
Den 62 år gamle hushjelpen som er dømt for å ha drept mangemillionær Pål Stener Johannessen (90), erklærte seg ikke skyldig da ankesaken startet tirsdag.